Document ID: 32014R1071

ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1071/2014 ΤΗΣ ΕΠΙΤΡΟΠΉΣ
της 10ης Οκτωβρίου 2014
σχετικά με έκτακτα μέτρα στήριξης για τους τομείς των αυγών και του κρέατος πουλερικών στην Ιταλία
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 220 παράγραφος 1 στοιχείο α),
Εκτιμώντας τα ακόλουθα:
(1)
Μεταξύ της 14ης Αυγούστου και της 5ης Σεπτεμβρίου 2013 επιβεβαιώθηκε και κοινοποιήθηκε από την Ιταλία η εκδήλωση γρίπης των πτηνών υψηλής παθογονικότητας του υποτύπου H7N7. Η εμφάνιση της εν λόγω νόσου επιβεβαιώθηκε σε τρεις βιομηχανικές εκμεταλλεύσεις ορνίθων ωοπαραγωγής, μία βιομηχανική εκμετάλλευση πουλάδων ωοπαραγωγής, μία βιομηχανική εκμετάλλευση γαλοπούλων και μία γεωργική εκμετάλλευση εκτροφής πετεινών.
(2)
Η Ιταλία έλαβε αμέσως και αποτελεσματικά όλα τα αναγκαία μέτρα, σύμφωνα με την οδηγία 2005/94/ΕΚ του Συμβουλίου (2). Ειδικότερα, οι ιταλικές αρχές καθόρισαν ζώνες προστασίας, επιτήρησης και περαιτέρω περιορισμού και έλαβαν μέτρα πρόληψης, ελέγχου και παρακολούθησης σύμφωνα με τις εκτελεστικές αποφάσεις της Επιτροπής 2013/439/ΕΕ (3) και 2013/443/ΕΕ (4). Με τον τρόπο αυτό κατέστη δυνατή η ταχεία εξάλειψη της απειλής. Πρόσθετα μέτρα ελέγχου της Ευρωπαϊκής Ένωσης και συναφή εθνικά μέτρα, συμπεριλαμβανομένων διατάξεων για την ανασύσταση του πληθυσμού των εκμεταλλεύσεων και τη διεξαγωγή εργαστηριακών δοκιμών μετά την εκρίζωση των εστιών, εφαρμόζονταν μέχρι τις 30 Ιουνίου 2014.
(3)
Στις 2 Σεπτεμβρίου 2013 οι ιταλικές αρχές πληροφόρησαν την Επιτροπή ότι τα περιοριστικά υγειονομικά μέτρα που εφαρμόζονταν για την ανάσχεση και εξάλειψη της εξάπλωσης του ιού επηρέασαν αρνητικά ορισμένες επιχειρήσεις, οι οποίες υπέστησαν απώλειες εισοδήματος που δεν είναι επιλέξιμες για χρηματοδοτική συνδρομή από την Ένωση σύμφωνα με τον κανονισμό (ΕΕ) αριθ. 652/2014 του Ευρωπαϊκού Κοινοβουλίου και του Συμβουλίου (5).
(4)
Στις 4 Φεβρουαρίου 2014 η Επιτροπή έλαβε επίσημη αίτηση από τις ιταλικές αρχές για τη συγχρηματοδότηση ορισμένων έκτακτων μέτρων στήριξης σύμφωνα με το άρθρο 220 παράγραφος 3 του κανονισμού (ΕΕ) αριθ. 1308/2013.
(5)
Λόγω των προληπτικών μέτρων που ελήφθησαν, ανέκυψαν προβλήματα στη μεταφορά και την εμπορία αυγών επώασης και νεοσσών μίας ημέρας. Το Χονγκ Κονγκ, οι Φιλιππίνες, η Σαουδική Αραβία και τα Ηνωμένα Αραβικά Εμιράτα απαγόρευσαν τις εισαγωγές πουλερικών από την Ιταλία. Επιπλέον, οι περιορισμοί των μετακινήσεων προκάλεσαν περαιτέρω έμμεσες ζημίες λόγω της αναγκαίας καταστροφής ή επεξεργασίας των αυγών επώασης.
(6)
Σύμφωνα με το άρθρο 220 παράγραφος 5 του κανονισμού (ΕΕ) αριθ. 1308/2013, η συγχρηματοδότηση από την Ένωση ανέρχεται στο 50 % των δαπανών που βαρύνουν την Ιταλία για τα έκτακτα μέτρα στήριξης. Οι μέγιστες ποσότητες που είναι επιλέξιμες για χρηματοδότηση, για καθένα από τα έκτακτα μέτρα στήριξης της αγοράς, θα πρέπει να καθοριστούν από την Επιτροπή κατόπιν εξέτασης της αίτησης που υπέβαλε η Ιταλία.
(7)
Για την αποφυγή κινδύνου υπεραντιστάθμισης, θα πρέπει να καθοριστεί, στο ενδεδειγμένο επίπεδο για κάθε προϊόν, ένα κατ' αποκοπή ποσό συγχρηματοδότησης. Κατά τον καθορισμό του ανώτατου επιπέδου της ενωσιακής συγχρηματοδότησης θα πρέπει να ληφθούν υπόψη διάφορα στοιχεία. Ειδικότερα, δεδομένου ότι τα αυγά επώασης του είδους Gallus domesticus είναι τα μόνα που μπορούν να μεταποιηθούν σε τρόφιμα, η ενωσιακή συγχρηματοδότηση για τα αυγά αυτά θα πρέπει να είναι χαμηλότερη για τα μεταποιημένα αυγά σε σχέση με τη συγχρηματοδότηση για την καταστροφή των υπόλοιπων αυγών επώασης.
(8)
Επιπλέον, επιτραπέζια αυγά του είδους Gallus domesticus, που αρχικά προορίζονταν για τους τελικούς καταναλωτές, μεταποιήθηκαν σε παστεριωμένα προϊόντα αυγών λόγω των περιορισμών που επιβλήθηκαν στις εκμεταλλεύσεις προορισμού που βρίσκονται είτε στις ζώνες επιτήρησης είτε στις λοιπές ζώνες για τις οποίες ίσχυαν περιοριστικές ρυθμίσεις.
(9)
Οικονομικές απώλειες σημειώθηκαν επίσης λόγω της καταστροφής αυγών επώασης ή νεοσσών, της πρόωρης σφαγής τμήματος του ζωικού κεφαλαίου αναπαραγωγής, της πρόωρης σφαγής κοτόπουλων κρεατοπαραγωγής, της μείωσης της επώασης αυγών επώασης λόγω της προσωρινής μείωσης της παραγωγής που επιβλήθηκε ως προληπτικό μέτρο βιοπροστασίας, καθώς και λόγω της σφαγής πουλάδων έτοιμων για ωοτοκία.
(10)
Τα εν λόγω μέτρα αφορούν τα ακόλουθα είδη: όρνιθες και κοτόπουλα κρεατοπαραγωγής του είδους Gallus domesticus, γαλοπούλες, φραγκόκοτες και πάπιες.
(11)
Η μείωση για λόγους βιοπροστασίας μετά την εμφάνιση των εστιών προκάλεσε σημαντικές ζημίες στις επιχειρήσεις, οι οποίες θα πρέπει να αντισταθμιστούν.
(12)
Για να αποφευχθεί ο κίνδυνος διπλής χρηματοδότησης, οι ζημίες των επιχειρήσεων δεν θα πρέπει να έχουν αντισταθμιστεί με κρατικές ενισχύσεις ή ασφάλειες και η συγχρηματοδότηση από την Ένωση βάσει του παρόντος κανονισμού θα πρέπει να περιορίζεται στα επιλέξιμα προϊόντα για τα οποία δεν έχει χορηγηθεί χρηματοδοτική συνδρομή από την Ένωση δυνάμει του κανονισμού (ΕΕ) αριθ. 652/2014.
(13)
Η έκταση και η διάρκεια των έκτακτων μέτρων στήριξης που προβλέπονται στον παρόντα κανονισμό θα πρέπει να περιορίζονται στα απολύτως αναγκαία για τη στήριξη της συγκεκριμένης αγοράς.
(14)
Για λόγους χρηστής δημοσιονομικής διαχείρισης των μέτρων, οι πληρωμές από την Ιταλία θα πρέπει να διενεργηθούν στους δικαιούχους το αργότερο έως τις 30 Σεπτεμβρίου 2015.
(15)
Για να διασφαλιστεί η επιλεξιμότητα και η ορθότητα των πληρωμών, οι ιταλικές αρχές θα πρέπει να διενεργούν εκ των προτέρωνελέγχους.
(16)
Για να καταστεί δυνατή η διενέργεια δημοσιονομικού ελέγχου από την Ένωση, οι ιταλικές αρχές θα πρέπει να κοινοποιούν στην Επιτροπή την εκκαθάριση των πληρωμών.
(17)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η Ένωση συμμετέχει κατά 50 % στη χρηματοδότηση των δαπανών που βαρύνουν την Ιταλία για τη στήριξη της αγοράς αυγών και κρέατος πουλερικών που επλήγη σοβαρά από την εμφάνιση εστιών γρίπης των πτηνών υψηλής παθογονικότητας του υποτύπου H7N7, οι οποίες εντοπίστηκαν και κοινοποιήθηκαν από την Ιταλία στο διάστημα από 14ης Αυγούστου έως 5 Σεπτεμβρίου 2013 και για τις οποίες εφαρμόζονταν μέχρι τις 30 Ιουνίου 2014 ενωσιακά και εθνικά περιοριστικά μέτρα.
Οι δαπάνες είναι επιλέξιμες για ενωσιακή συγχρηματοδότηση μόνον εφόσον τα σχετικά ποσά έχουν καταβληθεί στους δικαιούχους από την Ιταλία έως τις 30 Σεπτεμβρίου 2015.
Το μέγιστο επίπεδο συμμετοχής της Ένωσης έχει ως εξής:
α)
για την καταστροφή αυγών επώασης που υπάγονται στον κωδικό ΣΟ 0407 11 00, κατ' αποκοπή ποσό 0,13824 ευρώ ανά αυγό επώασης ορνίθων ωοπαραγωγής, για μέγιστη ποσότητα 38 016 τεμαχίων·
β)
για τη μεταποίηση αυγών επώασης που υπάγονται στον κωδικό ΣΟ 0407 11 00, κατ' αποκοπή ποσό 0,1106 ευρώ ανά αυγό επώασης, για μέγιστη ποσότητα 4 687 600 τεμαχίων αυγών επώασης ορνίθων ωοπαραγωγής και για μέγιστη ποσότητα 28 450 τεμαχίων αυγών επώασης από κοτόπουλα κρεατοπαραγωγής·
γ)
για τη μεταποίηση αυγών με κέλυφος που προορίζονται για την ανθρώπινη διατροφή και υπάγονται στον κωδικό ΣΟ 0407 11 00, κατ' αποκοπή ποσό 0,0136 ευρώ ανά αυγό, για μέγιστη ποσότητα 1 703 520 τεμαχίων·
δ)
για τη μείωση της επώασης αυγών επώασης από όρνιθες ωοπαραγωγής, κατ' αποκοπή ποσό 0,01672 ευρώ ανά αυγό επώασης του κωδικού ΣΟ 0407 11 00, για μέγιστη ποσότητα 549 720 τεμαχίων·
ε)
για τη σφαγή και διάθεση νεοσσών που υπάγονται στον κωδικό ΣΟ 0105, κατ' αποκοπή ποσό:
i)
0,140959 ευρώ ανά νεοσσό κοτόπουλων κρεατοπαραγωγής, για μέγιστη ποσότητα 171 920 νεοσσών·
ii)
0,162354 ευρώ ανά νεοσσό πετεινών, για μέγιστη ποσότητα 436 247 νεοσσών·
iii)
0,248 ευρώ ανά νεοσσό ορνίθων ωοπαραγωγής, για μέγιστη ποσότητα 62 800 νεοσσών·
iv)
0,780307 ευρώ ανά νεοσσό γαλοπούλων, για μέγιστη ποσότητα 40 500 νεοσσών·
στ)
για την πρόωρη σφαγή σμηνών κοτόπουλων κρεατοπαραγωγής, σμηνών αναπαραγωγής κοτόπουλων κρεατοπαραγωγής, σμηνών γεννητόρων γαλοπούλων και σμηνών προγόνων δεύτερης γενεάς κοτόπουλων κρεατοπαραγωγής, κατ' αποκοπή ποσό:
i)
0,86 ευρώ ανά κοτόπουλο κρεατοπαραγωγής, για μέγιστη ποσότητα 19 200 κοτόπουλων·
ii)
2,94912 ευρώ ανά κοτόπουλο αναπαραγωγής κρεατοπαραγωγού φυλής, για μέγιστη ποσότητα 14 500 κοτόπουλων·
iii)
2,94912 ευρώ ανά πρόγονο δεύτερης γενεάς κοτόπουλων κρεατοπαραγωγής, για μέγιστη ποσότητα 4 485 κοτόπουλων·
iv)
13,824 ευρώ ανά γαλοπούλα γεννήτορα, για μέγιστη ποσότητα 19 004 γαλοπούλων·
ζ)
για την προσωρινή μείωση για λόγους βιοπροστασίας, κατ' αποκοπή ποσό:
i)
0,423936 ευρώ ανά τετραγωνικό μέτρο και ανά εβδομάδα για τα κοτόπουλα κρεατοπαραγωγής, για μέγιστη επιφάνεια 286 597 m2 και μέγιστο ποσό 521 040,69 ευρώ·
ii)
0,3779 ευρώ ανά τετραγωνικό μέτρο και ανά εβδομάδα για τις γαλοπούλες, για μέγιστη επιφάνεια 271 759 m2 και μέγιστο ποσό 603 604,35 ευρώ·
iii)
0,12 ευρώ ανά τετραγωνικό μέτρο και ανά εβδομάδα για τις πουλάδες που εκτρέφονται σε δάπεδο με στρωμνή, για μέγιστη επιφάνεια 438 930 m2 και μέγιστο ποσό 310 937,64 ευρώ·
iv)
0,096 ευρώ ανά τετραγωνικό μέτρο και ανά εβδομάδα για τις πουλάδες που εκτρέφονται σε συστοιχία κλωβών, για μέγιστη επιφάνεια 370 000 m2 και μέγιστο ποσό 355 200 ευρώ·
v)
0,3779 ευρώ ανά τετραγωνικό μέτρο και ανά εβδομάδα για τις φραγκόκοτες, για μέγιστη επιφάνεια 2 440 m2 και μέγιστο ποσό 5 161,20 ευρώ·
vi)
0,5714 ευρώ ανά τετραγωνικό μέτρο και ανά εβδομάδα για τις πάπιες, για μέγιστη επιφάνεια 570 m2 και μέγιστο ποσό 2 605,55 ευρώ·
vii)
0,3041 ευρώ ανά τετραγωνικό μέτρο και ανά εβδομάδα για τις όρνιθες ωοπαραγωγής που εκτρέφονται σε γεωργικές εκμεταλλεύσεις, για μέγιστη επιφάνεια 7 000 m2 και μέγιστο ποσό 17 031,17 ευρώ·
viii)
0,04 ευρώ ανά νεοσσό ορνίθων ωοπαραγωγής που εκτρέφονται σε δάπεδο με στρωμνή ανά εβδομάδα, για μέγιστη ποσότητα 326 450 νεοσσών και μέγιστο ποσό 81 743,18 ευρώ·
ix)
0,032 ευρώ ανά νεοσσό ορνίθων ωοπαραγωγής που εκτρέφονται σε συστοιχίες κλωβών, ανά εβδομάδα, για μέγιστη ποσότητα 100 000 νεοσσών και μέγιστο ποσό 14 176 ευρώ·
x)
0,092 ευρώ ανά όρνιθα ωοπαραγωγής που εκτρέφεται σε συστοιχίες κλωβών, ανά εβδομάδα, για μέγιστη ποσότητα 649 440 ορνίθων και μέγιστο ποσό 2 415 631,05 ευρώ·
xi)
0,116 ευρώ ανά ωοτόκο όρνιθα που εκτρέφεται σε δάπεδο με στρωμνή, ανά εβδομάδα, για μέγιστη ποσότητα 1 067 300 ορνίθων και μέγιστο ποσό 3 219 212,86 ευρώ·
xii)
0,124 ευρώ ανά όρνιθα ωοπαραγωγής ελεύθερης βοσκής, ανά εβδομάδα, για μέγιστη ποσότητα 59 160 ορνίθων και μέγιστο ποσό 13 644,66 ευρώ·
xiii)
0,144 ευρώ ανά όρνιθα ωοπαραγωγής βιολογικής εκτροφής, ανά εβδομάδα, για μέγιστη ποσότητα 124 500 ορνίθων και μέγιστο ποσό 167 924,16 ευρώ.
Άρθρο 2
Η ενωσιακή χρηματοδότηση στο πλαίσιο του παρόντος κανονισμού περιορίζεται στα προϊόντα τα οποία δεν αποτέλεσαν αντικείμενο αντιστάθμισης με κρατικές ενισχύσεις ή ασφάλειες και για τα οποία δεν έχει χορηγηθεί χρηματοδοτική συνδρομή από την Ένωση δυνάμει του κανονισμού (ΕΕ) αριθ. 652/2014.
Άρθρο 3
Πριν από τη διενέργεια οιωνδήποτε πληρωμών, η Ιταλία διεξάγει διεξοδικούς διοικητικούς και φυσικούς ελέγχους με σκοπό να διασφαλίσει την τήρηση των διατάξεων του παρόντος κανονισμού.
Ειδικότερα, οι ιταλικές αρχές επαληθεύουν:
α)
την επιλεξιμότητα των δικαιούχων που υποβάλλουν αίτηση για στήριξη·
β)
την επιλεξιμότητα των αυγών και των πτηνών για τα οποία έχει υποβληθεί αίτηση στήριξης·
γ)
τις ποσότητες των αυγών και των πτηνών που είναι επιλέξιμα για στήριξη·
δ)
για κάθε επιλέξιμο φορέα, την πραγματική επιφάνεια παραγωγής που επλήγη από τη μείωση για λόγους βιοπροστασίας και τη διάρκεια αυτής.
Άρθρο 4
Οι ιταλικές αρχές κοινοποιούν στην Επιτροπή την εκκαθάριση των πληρωμών.
Άρθρο 5
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 10 Οκτωβρίου 2014.

Labels: 2
17
19
3
6
18
15